SL Uradni list Evropske unije C 240/4

Končno poročilo pooblaščenca za zaslišanje v zadevi št. COMP/B-1/39.326 – E.ON Energie AG

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 240/05)

Osnutek Odločbe daje podlago naslednjim ugotovitvam:

Uvod

Komisija je 29. maja 2006 v skladu s členom 20 Uredbe (ES) št. 1/2003 izvedla nenapovedano preiskavo poslovnih prostorov podjetja E.ON Energie AG („EE“) v Münchnu. Dokumente, ki jih je zbrala navedenega dne, je shranila v posebnem prostoru, ki ga je 29. maja 2006 zvečer zaklenila in na vrata nalepila pečat. Ko se je skupina za preiskovanje zjutraj 30. maja 2006 vrnila v podjetje EE, je odkrila, da se je stanje pečata precej spremenilo. Skupina za preiskovanje je sestavila protokol, h kateremu je podjetje EE priložilo dopolnilno izjavo. Pozneje je Komisija poslala zahtevke za informacije podjetju EE in proizvajalcu pečatnega traku, da bi razjasnila dejstva v zadevi. Na podlagi zgornjih informacij je Komisija začasno sklenila, da je bil pečat poškodovan in da je bilo za to odgovorno podjetje EE.

Obvestilo o nasprotovanju in čas za odgovor

Komisija je 2. oktobra 2006 poslala obvestilo o nasprotovanju in podjetje EE ga je prejelo 4. oktobra 2006. Podjetje EE je odgovorilo na obvestilo o nasprotovanju 13. novembra 2006, po tem ko mu je bilo odobreno podaljšanje roka za predložitev odgovora za en teden. Podjetje EE je k svojemu odgovoru, v katerem je spodbijalo ugotovitve iz obvestila o nasprotovanju, priložilo znanstveno in tehnično izvedensko mnenje.

Dostop do dokumentacije

Podjetje EE je imelo dostop do dokumentacije Komisije v obliki CD-ROM-a, ki ga je prejelo 11. oktobra 2006. Podjetje EE ni imelo pripomb glede dostopa do dokumentacije.

Ustno zaslišanje

Ustno zaslišanje je potekalo 6. decembra 2006, na njem pa je podjetje EE predstavilo svoje stališče in dalo dodatna pojasnila glede nekaterih tehničnih vidikov pečatov, pri čemer se je opiralo na mnenje izvedencev.

Na podlagi povabila Komisije v skladu s členom 13(3) Uredbe (ES) št. 773/2004 se je proizvajalec pečatnega traku prav tako udeležil ustnega zaslišanja in izrazil svoje mnenje.

Izvedenska mnenja EE in dopisi Komisije z dejstvi

Podjetje EE je 28. marca 2007 predložilo izvedensko mnenje, v katerem so njegovi izvedenci proučili alternativne vzroke za spremenjeno stanje pečata, ki je bilo ugotovljeno med pregledom.

Komisija je aprila 2007 pozvala zunanjega izvedenca, naj pripravi mnenje o nekaterih vidikih delovanja in uporabe pečatov Komisije. Izvedenci Komisije so 26. aprila 2007 opravili teste na kraju samem (prostori podjetja EE v Münchnu), pri čemer so bili navzoči predstavniki in izvedenci podjetja EE, pa tudi proizvajalec pečatnega traku. Izvedenec Komisije je svoje mnenje predložil Komisiji 8. maja 2007.

Komisija je 6. junija 2007 z dopisom z dejstvi obvestila podjetje EE o svojih novih ugotovitvah in odobrila dostop do zadevnih dokumentov. Istega dne je podjetje EE predložilo dodatno izvedensko mnenje, v katerem so bili opisani mogoči dejavniki, ki bi lahko bili povzročili pojav napisa „VOID“ na pečatu. Podjetje EE je na dopis o novih dejstvih odgovorilo 6. julija 2007.

V dopisu z dne 17. julija 2007 me je podjetje EE zaprosilo, naj organiziram novo ustno zaslišanje, da bi izvedenci lahko osebno razpravljali o svojih razhajajočih se trditvah. V dopisu z dne 26. julija 2007 sem zavrnila njihovo prošnjo z obrazložitvijo, da bi bilo drugo ustno zaslišanje upravičeno le, če bi Komisija podjetju EE sporočila nove ugovore ali pa bi razširila področje obstoječih ugovorov oziroma spremenila njihovo naravo. V obravnavani zadevi to ni veljalo in tudi podjetje EE ni poskušalo trditi nasprotno.

V dopisu z dne 1. oktobra 2007 je podjetje EE predložilo Komisiji tretje izvedensko mnenje, v katerem so bile nadalje proučene nekatere okoliščine, ki bi lahko vplivale na občutljivost pečatov.

Komisija je zaprosila svojega izvedenca, da predloži pripombe glede drugega in tretjega izvedenskega mnenja, ki ju je posredovalo podjetje EE, in da po potrebi opravi nekatere nadaljnje teste. Izvedenec Komisije je 20. novembra 2007 predložil novo izvedensko mnenje, v katerem je ponovno zagovarjal svoje predhodne ugotovitve in poročal o rezultatih svojih novih testov. Komisija je podjetju EE poslala svoj drug dopis z dejstvi in odobrila dostop do zadevnih dokumentov 23. novembra 2007. Na prošnjo podjetja EE sem odobril podaljšanje roka za odgovor na ta nova dejstva za en teden. Podjetje EE je odgovorilo pravočasno, in sicer 10. decembra 2007.

Osnutek Odločbe

Osnutek Odločbe je prva odločitev v skladu s členom 23(1) Uredbe (ES) št. 1/2003, ki je uvedel novo lestvico sankcij in posebno kršitev za poškodbo pečata. Poleg tega so bile procesne kršitve v povezavi z materialnimi kršitvami upoštevane kot oteževalne okoliščine in Komisija je ustrezno povišala globo v končnih odločbah v zadevah o kartelih.

Osnutek Odločbe, ki je bil predložen Komisiji, vsebuje samo ugovore, glede katerih je bilo podjetju EE omogočeno izraziti mnenje.

Ugotavljam, da je bila pravica podjetja EE do zaslišanja v obravnavanem primeru spoštovana.